Turklāt ETIAS priekšlikuma pieņemšanas laikā situācija ar dažādajām ES informācijas sistēmām, kurās ETIAS veic vaicājumus, atšķīrās no pašreizējās. Laikā, kad tika pieņemts ETIAS priekšlikums, tika ierosināts izveidot vēl divas jaunas ES informācijas tehnoloģiju sistēmas: turpinājās diskusijas par IIS regulu, un Komisijas priekšlikums par Eiropas Sodāmības reģistru informācijas sistēmu trešo valstu valstspiederīgajiem (ECRIS-TCN) bija gandrīz sagatavots iesniegšanai. Kas attiecas uz jau izveidotajām informācijas sistēmām, tad SIS juridiskie formulējumi tika pielāgoti saistībā ar grozījumiem, kas 2016. gada decembrī tika ierosināti SIS tiesiskajā regulējumā un ko likumdevēji pieņēma 2018. gada novembrī. Komisija arī bija ierosinājusi pārstrādāt Eurodac regulu, uzskatot to par daļu no kopējās Eiropas patvēruma sistēmas reformas, taču likumdevēji to vēl nebija pieņēmuši. Pārstrādāto Eurodac regulu likumdevēji vēl joprojām nav pieņēmuši.

(6)II nodaļā pievieno šādu pantu:

“7.a pants

ECRIS-TCN sistēmas izmantošana ETIAS pārbaudēs

1.Saskaņā ar Regulas (ES) 2018/1240 7. pantu Eiropas Robežu un krasta apsardzes aģentūrā izveidotajai ETIAS centrālajai vienībai, lai veiktu tai ar Regulu (ES) 2018/1240 uzticētos uzdevumus, ir tiesības piekļūt un meklēt ECRIS-TCN datus [kopējā personu identitātes repozitorijā (CIR)]. Tomēr tai ir piekļuve tikai tiem datu ierakstiem, kuriem ir pievienota atzīme saskaņā ar šīs regulas 5. panta 1. punkta c) apakšpunktu.

2.[CIR] ir savienots ar Regulas (ES) 2018/1240 11. pantā minēto rīku, lai būtu iespējams veikt minētajā pantā paredzēto automatizēto apstrādi.

3.Neskarot Regulas (ES) 2018/1240 24. pantu, Regulas (ES) 2018/1240 11. pantā minētā automatizētā apstrāde ļauj veikt minētās regulas 20. pantā paredzētās pārbaudes un 22. un 26. pantā paredzētās turpmākās pārbaudes.

Lai veiktu pārbaudes, kas minētas Regulas (ES) 2018/1240 20. panta 2. punkta n) apakšpunktā, ETIAS centrālā sistēma izmanto Regulas (ES) 2018/1240 11. pantā minēto rīku, lai saskaņā ar šīs regulas 5. panta 1. punkta c) apakšpunktu un minētās regulas 11. panta 8. punktu salīdzinātu ETIAS datus ar ECRIS-TCN [kopējā personu identitātes repozitorijā (CIR)] datiem, kuriem pievienota atzīme, izmantojot II pielikuma tabulā norādītās atbilstības.”;

(7)regulas 8. panta 2. punktu aizstāj ar šādu:

“2. Beidzoties 1. punktā minētajam datu glabāšanas periodam, notiesāšanas dalībvalsts centrālā iestāde no centrālās sistēmas [un no kopējā personu identitātes repozitorija] dzēš datu ierakstus, tostarp visus pirkstu nospiedumus, sejas attēlus vai atzīmes, kā minēts 5. panta 1. punkta c) apakšpunktā. Gadījumos, kad dati, kas saistīti ar notiesājošu spriedumu par teroristu nodarījumu vai citu smagu noziegumu, kā minēts 5. panta 1. punkta c) apakšpunktā, tiek dzēsti no valsts sodāmības reģistra, bet informācija par citiem tās pašas personas notiesājošiem spriedumiem tiek saglabāta, no datu ieraksta tiek izņemta tikai 5. panta 1. punkta c) apakšpunktā minētā atzīme. Ja iespējams, šī dzēšana notiek automātiski un jebkurā gadījumā ne vēlāk kā vienu mēnesi pēc datu glabāšanas termiņa beigām.”;

(8)regulas 22. panta 1. punktu aizstāj ar šādu:

“1. Centrālajā sistēmā [un CIR] iekļautos datus apstrādā tikai, lai identificētu dalībvalsti(-is), kam ir sodāmības reģistra informācija par trešo valstu valstspiederīgajiem, kā arī robežu pārvaldības nolūkā [un lai atvieglotu ECRIS-TCN sistēmā reģistrēto personu pareizu identifikāciju un palīdzētu to veikt].”;

(9)regulas 30. panta 4. punkta otro daļu aizstāj ar šādu:

“Katru mēnesi eu-LISA iesniedz Komisijai statistikas datus, bez individuālas identificēšanas iespējas attiecībā uz tādas informācijas reģistrēšanu, glabāšanu un apmaiņu, kas iegūta no sodāmības reģistriem, izmantojot ECRIS-TCN sistēmu un ECRIS ieteicamo īstenošanas programmatūru, tostarp par datu ierakstiem, kuros iekļauta atzīme saskaņā ar 5. panta 1. punkta c) apakšpunktu.”

(10)iekļauj šādu pantu:

“29.a pants

Reģistra ierakstu glabāšana ETIAS vajadzībām

Attiecībā uz šīs regulas 7.a pantā minētajiem vaicājumiem par katru ECRIS-TCN datu apstrādes darbību, kas veikta [kopējā personu identitātes repozitorijā] un ETIAS, glabā reģistra ierakstu saskaņā ar šo pantu un Regulas (ES) Nr. 2018/1240 69. pantu.”;